
1. Školský vzdelávací program je základným dokumentom podľa ktorého sa uskutočňuje výchova a vzdelávanie v školách podľa školského zákona NR SR 245/2008 Z.z. o výchove a vzdelávaní (školský zákon), je vypracovaný v súlade s princípmi a cieľmi výchovy a vzdelávania podľa zákona a Štátneho vzdelávacieho programu pre predprimárne vzdelávanie v materských školách.
2. Poslanie školya vymedzenie vlastných cieľov výchovy a vzdelávanie
-získať vzdelanie podľa zákona 245 /2008 Z. z. o výchove a vzdelávaní, získať kompetencie v oblasti komunikačných zručností, využívania informačno – komunikačných technológií, komunikácie v štátnom jazyku, podľa záujmu a potreby aj v anglickom jazyku, sociálne kompetencie a občianske kompetencie , matematickú gramotnosť, kompetencie v oblasti technických a prírodných vied a technológií
Hlavným cieľom predprimárneho vzdelávania je dosiahnuť optimálnu kognitívnu a citovo-sociálnu úroveň ako základ pripravenosti na školské vzdelávanie a na život v spoločnosti. Východiskom je jedinečnosť dieťaťa, aktívne učenie a začleňovanie do skupiny a kolektívu.
Vlastné ciele výchovy a vzdelávania
Materská škola si stanovuje vlastné ciele výchovy a vzdelávania so zohľadnením vekových, individuálnych a osobnostných potrieb detí.
Cieľom je, aby dieťa:
· primerane svojmu veku dokázalo vyjadriť svoje potreby, názory, pocity a zážitky,
· postupne nadobúdalo schopnosť samostatne riešiť jednoduché problémové situácie,
· rozvíjalo schopnosť spolupracovať, dohodnúť sa a rešpektovať druhých,
· získavalo primeranú mieru samostatnosti pri sebaobslužných a praktických činnostiach,
· rozvíjalo pozitívny vzťah k pohybu, zdraviu a prírode,
· rozvíjalo tvorivosť prostredníctvom hudobných, výtvarných, dramatických, pohybových a konštruktívnych činností,
· získavalo pozitívny vzťah k slovenskej kultúre a zároveň rešpektovalo kultúrnu a jazykovú rozmanitosť,
· rozvíjalo elementárne predmatematické, prírodovedné, technické, digitálne a predčitateľské kompetencie,
· napredovalo podľa svojich individuálnych možností a potrieb.
3.Stupeň vzdelania
Predprimárne vzdelávanie získa dieťa absolvovaním posledného roka školského vzdelávacieho programu odboru vzdelávania v materskej škole. Dokladom o získanom stupni vzdelania je osvedčenie o absolvovaní predprimárneho vzdelávania. Tento doklad vydá riaditeľ materskej školy len dieťaťu, ktoré absolvovalo posledný rok vzdelávacieho programu vzdelávania v materskej škole.

4.Dĺžka štúdia a formy výchovy a vzdelávania
Podľa zákona č. 245 /2008 Z. z. (školský zákon) § 28 ods. 1 a 2 sa predprimárne vzdelávanie uskutočňuje v materskej škole a zabezpečuje sa prostredníctvom výchovno – vzdelávacích činností primeranej veku dieťaťa. Povinné predprimárne vzdelávanie ustanovuje § 28a školského zákona.
Formy výchovy a vzdelávania
Výchova a vzdelávanie v materskej škole sa organizuje najmä týmito formami:
Denná forma – pravidelná každodenná dochádzka dieťaťa do materskej školy
Poldenná forma – dieťa navštevuje materskú školu iba v určitej časti dňa – spravidla dopoludnia na 4 hodiny
Celodenná forma –zahŕňa pobyt dieťaťa počas celého dňa vrátane  stravovania a odpočinku 
Individuálne vzdelávanie – môže byť povolené pri povinnom predprimárnom vzdelávaní za podmienok ustanovených zákonom
Podľa § 54 školského zákona sa výchova a vzdelávanie uskutočňuje dennou formou štúdia, pričom organizácia v materskej škole rešpektuje vekové a individuálne osobitosti detí.
Výchova a vzdelávanie v materskej škole sa uskutočňuje podľa školského vzdelávacieho programu  („§ 7 školského zákona“) –pod názvom „Cestujeme za poznaním“.
Na predprimárne vzdelávanie sa prijíma dieťa od troch rokov veku, výnimočne možno prijať dieťa od dovŕšenia dvoch rokov veku. Predprimárne vzdelávanie je povinné pre dieťa, ktoré dosiahlo 5 rokov veku do 31.augusta.  Povinné predprimárne vzdelávanie trvá jeden školský rok. Ak dieťa po dovŕšení šiesteho roku veku nedosiahlo školskú spôsobilosť, bude pokračovať v plnení povinného predprimárneho vzdelávania ešte jeden školský rok za podmienok  ustanovených v zákone („§28a ods. 1 školského zákona“)
Forma výchovy a vzdelávania: celodenná, podľa záujmu aj poldenná
V materských školách sa uskutočňuje dennou formou.
Denná forma výchovy a vzdelávania sa môže uskutočňovať aj ako dištančná:
a) V celom rozsahu vzdelávania zabezpečovaného materskou školou pre deti, ak sa vyhlási výnimočný stav, núdzový stav alebo mimoriadna situácia.
b) V rozsahu podľa rozhodnutia riaditeľa , ministra školstva alebo inej oprávnenej osoby v čase mimoriadnej situácie, núdzového stavu alebo výnimočného stavu pre všetky deti
c) V rozsahu podľa rozhodnutia riaditeľa materskej školy pre deti, pre ktoré je predprimárne  vzdelávanie povinné, ak kvôli zdravotnému stavu alebo z iných závažných dôvodov (napr. rodinné dôvody, ohrozovanie bezpečnosti a zdravia iných detí, ktoré sú účastníkmi výchovy a vzdelávania), nemôžu plniť povinné predprimárne vzdelávanie formou pravidelného denného dochádzania, najdlhšie počas troch po sebe idúcich mesiacov
d) V rozsahu nevyhnutne potrebnom, najviac však jeden mesiac, z dôvodov podľa §150aods.2 školského zákona

e) Povinné predprimárne vzdelávanie dieťa plní formou pravidelného denného dochádzania v pracovných dňoch v rozsahu najmenej štyri hodiny denne, okrem času školských prázdnin. Dieťa so zdravotným znevýhodnením môže plniť povinné predprimárne vzdelávanie v rozsahu menej ako štyri hodiny denne za podmienok ustanovených zákonom („§59a ods. 5 školského zákona“)
Výchova a vzdelávanie sa v materskej škole uskutočňuje prostredníctvom nasledujúcich foriem denných činností:
Hry a činnosti podľa výberu detí
Zdravotné cvičenie
Vzdelávacia aktivita
Pobyt vonku
Činnosti zabezpečujúce životosprávu (osobná hygiena, stravovanie, odpočinok)
Hry a hrové činnosti podľa výberu detí sú spontánne alebo  učiteľkou navodzované hry. Ich súčasťou je dopoludnia ajranný filter ,prípadne aj ranný kruh. Hry a činnosti podľa výberu detí sú zaraďované ako samostatná jednotka počas prichádzania detí do materskej školy a odchádzania popoludní. Súbežne s nimi sa môžu uskutočňovať aj vzdelávacie aktivity. Pri navodzovaní obsahu hier a činnosti podľa výberu detí sa kladie dôraz na uplatňovanie ich individuálnych záujmov.
Deti majú možnosť vyjadrovať svoje názory, potreby, záujmy a návrhy a primerane svojmu veku sa podieľať na výbere činností, materiálov a spôsobov riešenia úloh.
Učiteľka vytvára situácie, v ktorých deti môžu samostatne rozhodovať, experimentovať, klásť otázky, navrhovať riešenia a vyjadrovať svoje hodnotenie činnosti.
Pri rozhodovaní učiteľka prihliada na vek, individuálne možnosti a bezpečnosť detí.
Zdravotné cvičenie sa realizuje každý deň v určitom čase zásadne pred jedlom (spravidla pred desiatou) s podmienkou dodržiavania hygienických zásad (vo vyvetranej miestnosti, prípadne vonku.) Patrí k vopred plánovaným činnostiam. Môže sa zaradiť aj viackrát v priebehu dňa a môže sa realizovať tak v interiéri ako aj vonku, v exteriéri materskej školy.
Vzdelávacie aktivity sú aktivity vzťahujúcimi sa na sprostredkovanie plánovaných vzdelávacích obsahov jednotlivých vzdelávacích oblastí. V rámci vzdelávacích aktivít sa vytvára nosný priestor na postupné dosahovanie výkonových štandardov. Vzdelávacie aktivita sa zaraďujú ako samostatná organizačná jednotka alebo  môžu byť súčasťou všetkých ostatných denných činností. Sú realizované ako individuálne, skupinové alebo frontálne aktivity detí. Časové trvanie vzdelávacej aktivity musí rešpektovať schopnosti a potreby detí, ich vývojové osobitosti a zákonitosti psychohygieny.
Pobyt vonku plní okrem pedagogickej a rekreačnej aj významnú zdravotnú funkciu. Súčasťou pobytu vonku sú najmä spontánne pohybové aktivita, voľné hra podľa výberu detí a vychádzka mimo areálu materskej školy. V rámci pobytu vonku môžu byť zaradené aj vzdelávacie aktivity a zdravotné cvičenia tak, aby bol ponechaný dostatok času na spontánne hry a pohybové aktivity detí. Realizuje sa každodenne, skrátiť, či úplne vynechať sa môže len z dôvodu mimoriadne nepriaznivých podmienok. Ak sa pobyt vonku skráti alebo nerealizuje, je potrebné zabezpečiť podmienky na pohybovú aktivitu detí v triede alebo telocvični(ak ju materská škola má).
Činnosti zabezpečujúce životosprávu –stravovanie detí zabezpečuje v pevne stanovenom čase , pričom sa odporúča dodržať trojhodinový interval medzi podávanými jedlami(desiata, obed, olovrant). Čas podávania jedla sa stanovuje podľa podmienok prevádzky materskej školy. Odpočinok sa zaraďuje po obede, pričom jeho trvanie závisí od potrieb detí. Ležadlá musia byť zdravotne nezávadné. Minimálne trvanie odpočinku je 30 minút. Odpočinok  v jednotriednej materskej škole , ako aj v heterogénnych triedach sa diferencuje podľa potrieb detí. Nesmie sa narúšať realizáciou krúžkovej činnosti. 
Všetky formy denných činností detí usmerňujú kvalifikované učiteľky pre predprimárne vzdelávanie. 
Plánovanie výchovno-vzdelávacej činnosti vychádza z aktuálnej úrovne rozvoja detí, ich individuálnych potrieb, záujmov a možností.
Pri plánovaní učiteľka postupuje v nasledovných krokoch:
1. identifikuje aktuálne potreby a možnosti detí,
2. stanoví vzdelávací cieľ a očakávaný prejav dieťaťa,
3. vyberie primerané metódy, formy a učebné zdroje,
4. pripraví podmienky umožňujúce individuálne tempo a rôznu úroveň náročnosti,
5. počas činnosti sleduje prejavy a pokrok detí,
6. poskytuje deťom primeranú spätnú väzbu,
7. výsledky pozorovania zaznamenáva do pedagogickej diagnostiky a portfólia,
8. získané informácie využíva pri ďalšom plánovaní a individualizácii výchovno-vzdelávacej činnosti.
Organizácia výchovno – vzdelávacej činnosti v materskej škole je charakteristická flexibilitou spontánnych a riadených činností. Formy denných činností sa realizujú súbežne alebo ako samostatné organizačné jednotky. Usporiadanie denných činností spracúva materská škola vo forme denného poriadku, ktorý:
-zabezpečuje vyvážené striedanie spontánnych hier a riadených činností
- vytvára  dostatočný priestor pre individuálne potreby a záujmy detí
-zabezpečuje dodržiavanie zásad zdravej životosprávy (pravidelné stravovanie, dostatočný pobyt na čerstvom vzduchu, dostatočná pohybová aktivita a odpočinok).
5.Učebné osnovy 
Predstavujú základný pedagogický dokument, podľa ktorého sa realizuje  výchovno – vzdelávacia činnosť. Sú súčasťou vzdelávacieho programu a vychádzajú zo Štátneho vzdelávacieho programu pre predprimárne vzdelávanie v materských školách.
-určujú obsah vzdelávania
-vymedzujú vzdelávacie oblasti
-stanovujú výkonové štandardy
- usmerňujú plánovanie denných aktivít a tematických celkov
Vzdelávacie oblasti v materskej škole zahŕňajú:
· Jazyk a komunikácia
· Matematika a práca s informáciami
· Človek a príroda
· Človek a spoločnosť
· Umenie a kultúra
· Zdravie a pohyb

Učebné osnovy sa vypracujú v rozsahu stanovenom vzdelávacím štandardom Štátneho vzdelávacieho programu pre pred primárne vzdelávanie v materských školách. Učebné osnovy v našej materskej škole sú vypracované ako časovo  tematické plány na 10 mesiacov v roku, každý mesiac je rozpracovaný na jeden obsahový celok a 4 podtémy. (podrobné rozpracovanie ako príloha č. 1) V jednom mesiaci je  každý týždeň  očíslovaný , ale vzhľadom na meniace sa dni v kalendárnom roku sa  výkonové štandardy dajú naplánovať aj v inom týždni daného mesiaca. Učebné osnovy sú vypracované tak, aby učiteľky neobmedzovali, ale ponechávali im voľnosť v ich prispôsobovaní sa individuálnym vzdelávacím potrebám detí. 
V materskej škole sa v popoludňajších hodinách realizuje krúžková činnosť. Vybraná inštitúcias  lektormi zabezpečuje Anglický jazyk pre deti predprimárneho vzdelávania. 
V čase letných prázdnin sa výchovno vzdelávacia činnosť plánuje a realizuje v hrách  a hrových činnostiach – opakovanie výchovno – vzdelávacích cieľov, ktoré sa plánujú tak, aby čo najviac času deti mohli v priaznivom počasí tráviť vonku.  
Materská škola podporuje osobnostný rozvoj detí v oblasti sociálno – emocionálnej, kognitívnej, psychomotorickej, rozvíja schopnosti a zručnosti , utvára predpoklad na ďalší stupeň vzdelania. Pripravuje deti na život v spoločnosti v súlade s vekovými a individuálnymi osobitosťami detí.
6. Vyučovací jazyk
Vyučovací jazyk: štátny jazyk (slovenský)
Výchova a vzdelávanie v materskej škole sa uskutočňuje v slovenskom jazyku .
„§12 školského zákona“
7. Systém podpory detí v súlade s princípmi inkluzívneho vzdelávania
V podmienkach predprimárneho vzdelávania v materských školách je schopnosť materskej školy integrovať deti so špeciálnymi výchovno – vzdelávacími potrebami v súlade s princípmi inkluzívneho vzdelávania.Takéto vzdelávanie napĺňa ideu rovnosti šancí pre všetkých, rovnosti prístupu ku vzdelávaniu a v konečnom dôsledku k zabezpečeniu sociálnej inklúzie. Deti so ŠVVP sú deti so zdravotným znevýhodnením , deti zo sociálne znevýhodneného prostredia, ale aj deti s nadaním.  V školskom vzdelávacom programe „Cestujeme za poznaním“ ide škole o princípy:
1.Vzdelávanie pre všetkých	
2. Univerzálne a rovnaké vzdelávacie ciele(na výstupe vzdelávania)
3. Diverzita a adaptabilita na úrovni presnej identifikácie a diferencovanosti vstupných podmienok a pokroku vo vzdelávaní
4. Adaptácia procesu a postupu podmienkam lokálnej komunity a jej potrieb
5. Presah školských aktivít na lokálne aktivity na lokálne aktivity a ich integrácia do činnosti
6.Intenzívny profesijný vývin podieľajúcich sa pedagogických zamestnancov
Uvedené princípy konkretizujeme tak, aby boli nasledovné kritériá inkluzívneho vzdelávania zabezpečené:
Spravodlivosť a rovnosť v poskytovaní výchovy a vzdelávania: 
Všetky deti bez ohľadu na pohlavie, vierovyznanie, etnickú, jazykovú alebo kultúrnu príslušnosť, ekonomické zázemie a zdravotné znevýhodnenie majú rovnaký prístup k vzdelávaniu. Všetky deti majú rovnaký nárok na tie isté podporné služby a rovnaký prístup.
Materská škola zabezpečuje intenzívnu spoluprácu s rodičmi detí,v prípade potreby aj s ďalšími odborníkmi. Pedagogickí zamestnanci pravidelne používajú Detskú pedagogickú diagnostiku pre každé dieťa, pri zisťovaní denného výchovno – vzdelávacieho procesu vedú záznamy o pozorovaní  detí v  plánoch VVČ priamou aj nepriamou diagnostikou.Pedagogická diagnostika je priebežný proces poznávania dieťaťa. Jej účelom nie je porovnávať deti, ale zachytiť ich individuálny pokrok, silné stránky, potreby a ďalšie možnosti rozvoja.
Cyklus diagnostiky:
Vstupné zistenie → plánovanie podpory → priebežné pozorovanie → spätná väzba → vyhodnotenie pokroku → úprava ďalšieho plánovania.
Každé dieťa má svoje portfólio, ktoré je využívané ako diagnostický nástroj. Portfólio obsahuje reprezentatívne ukážky práce dieťaťa a záznamy o jeho pokroku. Nezhromažďuje sa mechanicky všetko, čo dieťa vytvorí.
Na jednotlivých triedach  vedieme jazykovú diagnostiku detí, na základe ktorej od 5 -teho roku života dieťaťa, ale aj podľa individuálnych potrieb odporúčame zákonným zástupcom skríningové logopedické vyšetrenie. Pri individuálnych zisteniach sú vždy informovaní zákonní zástupcovia dieťaťa, s ktorými riešime ďalšie možné postupy. 
Učiteľky využívajú aj ďalšie diagnostické zdroje, ako:
systematické pozorovanie;
rozhovor a komunikácia s dieťaťom;
analýza detských produktov a výkonov;
záznamy učiteľky;
informácie od zákonných zástupcov;
podľa potreby spolupráca s odbornými zamestnancami.

Zistenia z pedagogickej diagnostiky učiteľka využíva pri:
· individualizácii činností,
· diferenciácii náročnosti úloh,
· výbere vhodných metód a foriem práce,
· poskytovaní spätnej väzby dieťaťu,
· plánovaní ďalšieho pedagogického pôsobenia,
· nastavovaní a vyhodnocovaní podporných opatrení.

Pri hodnotení sa sleduje predovšetkým individuálny pokrok dieťaťa vo vzťahu k jeho predchádzajúcej úrovni.

Hodnotenie a spätná väzba
Hodnotenie je predovšetkým formatívne. Učiteľka poskytuje konkrétnu a veku primeranú spätnú väzbu, ktorá dieťaťu pomáha porozumieť tomu, čo sa mu darí a čo môže skúsiť ďalej. Spätná väzba je zameranú najmä na proces učenia, úsilie, pokrok a stratégie, ktoré dieťa pri činnosti využilo. Pri spätnej väzbe sa vyhýba porovnávaniu detí medzi sebou.
oceňuje sa úsilie, proces, pokrok a použité stratégie;
deti sa navzájom neporovnávajú;
učiteľka využíva otázky podporujúce premýšľanie;
dieťa má príležitosť vyjadriť, čo sa mu podarilo a čo bolo náročné;
zistenia sa využívajú na ďalšie plánovanie.

Spolupráca s rodinami a s komunitou v reálnom prostredí materskej školy:
Škola považuje rodinu za partnera. Spolupráca je založená na rešpekte, otvorenej komunikácii, ochrane súkromia a spoločnom záujme o rozvoj dieťaťa.Škola realizuje množstvo aktivít a akcií pre všetky  deti s rodičmi a ich blízkymi rodinami
· Tématické tvorivé dielne
· Tématické besiedky
· Otvorené hodiny
· Vystúpenia detí
· Triedne aktívy
· Spoločné brigády areálu školy
· Ochutnávky pomazánok
· Spoločenské komunitné udalosti (večer malých strašidiel)
Pripravenosť pedagogických zamestnancov materských škôl na inkluzívne vzdelávanie:
Materská škola vytvára podmienky na to, aby všetci pedagogickí  a odborní zamestnanci materských škôl boli schopní orientačne identifikovať špeciálne výchovno – vzdelávacie potreby detí a zároveň  aby bola  v úzkom kontakte s odborníkmi , ktorí majú identifikáciu špeciálnych výchovno – vzdelávacích potrieb v kompetencii. Učiteľky materských škôl sú schopné pristupovať k týmto deťom individuálne a zabezpečovať ich zmysluplný individuálny rozvoj. Jedným z nástrojov takéhoto rozvoja je individualizácia vzdelávacích programov pre tieto deti. Najmä kvalitná pedagogická diagnostika. Materská škola rovnako vytvára podmienky na intenzívnu spoluprácu a komunikáciu s rodičmi týchto detí, ako aj na komunikáciu so zariadeniami výchovného poradenstva a prevencie, ktoré týmto deťom poskytujú podporné služby.
Materská škola dbá o to, aby deťom so ŠVVP a deťom cudzincov bol poskytovaný a dostupný špecificky prispôsobený  materiál podľa odporúčaní odborných poradenstiev (CPP). Prostredie je zabezpečené tak, aby v čo najväčšej miere spájalo všetky deti.
Dieťa so zdravotným znevýhodnením sa v materskej škole vzdeláva podľa školského vzdelávacieho programu školy. Ak mu jeho špeciálne výchovno – vzdelávacie potreby neumožňujú, aby sa vzdelávalo podľa školského vzdelávacieho programu, dieťa sa vzdeláva podľa individuálneho vzdelávacieho programu vypracovaného v súlade s odporúčaniami zariadenia poradenstva a prevencie a s informovaným súhlasom zákonného zástupcu dieťaťa. Materská škola vytvára inkluzívne  prostredie pre všetky deti, vrátane detí cudzincov.(§ 2 písm. j)školského zákona“
Rozvoj a sebarozvoj pedagógov:
Materská škola považuje za kľúčové profesijný rozvoj pedagogických zamestnancov za jeden zo základných predpokladov kvalitného inkluzívneho vzdelávania.
· Pedagogický zamestnanec  raz ročne absolvovuje aktualizačné vzdelávanie (najmenej 10 hodín)
· V rámci profesionálneho rozvoja pedagogický zamestnanec absolvuje zároveň rôzne druhy inovačných vzdelávaní, webinárov, ktoré sa považujú za nevyhnutné k progresu pri inováciách vo výchovno-vzdelávacej činnosti a aktuálnych zmenách v legislatíve
· Nadobudnuté informácie sa odborne konzultujú s riaditeľom školy a pedagogickouradou, kedy sa na uplatnenie nadobudnutých schopnostívyužíva spätná väzba od pedagogických zamestnancov prostredníctvom otvorenej hodiny, hospitácie, dotazníka, rozhovoru

Osobitosti výchovy a vzdelávania cudzincov:
Predprimárne vzdelávanie detí cudzincov sa zameriava na rozvíjanie elementárnych základov:
1. Komunikačných kompetencií
2. Matematických kompetencií a kompetencií v oblasti vedy a techniky
3. Digitálnych kompetencií
4. Kompetencií učiť sa, riešiť problémy, tvorivo a kriticky myslieť
5. Sociálnych a personálnych kompetencií
6. Občianskych kompetencií
7. Pracovných kompetencií
Osobitosťou výchovno – vzdelávacej činnosti je aj osvojovanie si základov slovenského jazyka tak, aby deti mali dostatočné a veku primerané komunikačné schopnosti v slovenskom jazyku.
Škola vytvára podmienky na bezpečnú adaptáciu detí cudzincov a ich plnohodnotné zapojenie do kolektívu, zároveň rešpektuje jazykové a kultúrne zázemie dieťaťa:
využívanie názoru, gest, obrázkov a predmetov;
jednoduché a opakované jazykové modely;
partnerstvo s rovesníkmi;
učenie slovenského jazyka v každodenných situáciách;
zapájanie prvkov kultúry detí do života triedy;
spolupráca s rodinou.
-  MŠ v plnom rozsahu poskytuje inkluzívne vzdelávanie počas každodennej výchovno – vzdelávacej činnosti
Dieťa, ktoré potrebuje viac času, dostáva primeraný časový priestor. Dieťa, ktoré potrebuje názornú podporu, pracuje s obrázkovým alebo predmetovým materiálom. Pri komunikačných ťažkostiach učiteľka používa jednoduchšie jazykové modely, vizuálnu podporu a dostatok času na odpoveď.
-Vedieme deti k rešpektu, tolerancii a porozumeniu medzi ľuďmi rôznych kultúr, jazykov, národností či životných podmienok. Vytvára pozitívne postoje k odlišnosti a podporuje schopnosť spolupracovať a žiť v rôznej spoločnosti.
-rešpektujeme individualitu dieťaťa, prispôsobujeme aktivity možnostiam detí:
· rôzna náročnosť úloh, 
· rôzna dĺžka času, 
· možnosť výberu, 
· práca individuálne/párovo/skupinovo, 
· alternatívny spôsob splnenia úlohy, 
· vizuálna alebo názorná podpora, 
· rozšírenie úlohy pre dieťa, ktoré ju zvládlo rýchlejšie.
-podporujeme spoluprácu medzi deťmi
-rozvíjame empatiu a vzájomnú pomoc
-spolupracujeme s rodinou a odborníkmi

-MŠ vytvára vhodné, priateľské prostredie pre úspešnú adaptáciu, rozvoj, výchovu a vzdelávanie dieťaťa.
Dbá o to, aby deťom so ŠVVP a deťom cudzincov bol poskytovaný a dostupný špecificky prispôsobený  materiál podľa odporúčaní odborných poradenstiev (CPP). Prostredie je zabezpečené tak, aby v čo najväčšej miere spájalo všetky deti.
- Poskytuje Podporné opatrenia podľa aktuálneho katalógu podporných opatrení , individuálnych potrieb dieťaťa na základe prvého a druhého stupňa diagnostiky ( na 1. stupni poskytuje PO pedagóg, na 2. stupni poskytuje na škole PO školský psychológ).
-Podporný tím tvoria na škole pedagogickí a odborní zamestnanci.
Podporné opatrenia sú realizované  systémovo:
1. Čo? - Vybrať cieľ z plánov VVČ
2. Ako? - Prispôsobiť individuálnym schopnostiam a zručnostiam dieťaťa (záznamový hárok)
3. Kedy? - Vždy počas denných foriem jednotlivých činností
4. S kým? – s pedagogickými zamestnancami na triede, v skupine detí, s odborným zamestnancom v triede, so zákonnými zástupcami, s celou triedou.
5. Podľa čoho? –podľa individuálnych potrieb dieťaťa 
6. Ako často? –pravidelným striedaním činností a pozorovaním mesačných intervalov podľa potrieb dieťaťa
,,Podporné opatrenia nie sú výhodou pre niektorých , ale mostom , aby každé dieťa mohlo dosiahnuť svoj potenciál“
Konkrétne stratégie plánovania a realizácie výchovno – vzdelávacieho procesu:
Pedagógovia plánujú plány výchovno – vzdelávacej činnosti tak, aby deti mali možnosť sa slovne vyjadrovať , vyjadrovať svoje pocity. Pomocou didaktických učebných zdrojov majú možnosť rozvíjať prostredníctvom manipulácie s predmetmi jemnú motoriku, hrubú motoriku, koordináciu zraku a ruky. Pracovné listy a grafomotorické materiály sa využívajú primerane veku a individuálnym potrebám detí ako doplnok k praktickým, manipulačným, pohybovým, tvorivým a zážitkovým činnostiam. Svoju osobnosť formujú hudobno – pohybovými hrami, dramatizáciou a rôznymi rolovými hrami, ako aj rozvíjanie kognitívnych schopností prostredníctvom pracovných listov, zošitov, učením poézie a prózy, návštevou kultúrno – spoločenských podujatí: bábkové divadlo, knižnica, športové kurzy, výučba anglického jazyka, vystúpení a besiedok pred verejným , ale aj domácim (rodinní príslušníci) publikom. Pri plánovaní VVČ využívame rôzne učebné štýly:  vizuálnym (pozorovanie), auditívnym ( počúvanie), kinestetický (pohyb a činnosť), hmatový a zmyslový štýl (učenie cez zmysly), sociálny štýl (učenie spolu sa s ostatnými ), individuálny (učenie vlastným tempom). Najčastejšie vo VVČ je využívané  multisenzorické  učenie, ktoré umožňuje deťom získavať skúsenosti prostredníctvom viacerých zmyslov a prepájať praktickú skúsenosť s rozvojom poznávacích, komunikačných, sociálnych a pohybových schopností. Pedagógovia deťom poskytujú dostatok času na dokončenie činnostia umožňujú im dokončenie aj v inom čase, nakoľko vzdelávací čas je flexibilný pre každé dieťa jeho individuálnych potrieb. Každá trieda disponuje detskými kútikmi, ktoré sú prispôsobené jednotlivým vekovým skupinám  detí na triedach. 
Dlhodobé projekty a ciele školy:
Materská škola má stanovené vlastné ciele, ktoré plní v rámci vlastných dlhodobých projektov:
-Evička nám ochorela – cieľom je podpora zdravia, prevencia voči chorobám,  správna životospráva, správny životný štýl
- Prvý krok života bez drog a prevencia obezity– cieľom je zaradenie zdravotných cvičení do každodenného života, význam otužovania pre zdravie, zdravá strava, život bez enormného množstva sladkostí a sladkých nápojov
- Ja som malý dopravák – cieľom je deti teoreticky a prakticky oboznámiť s pravidlami cestnej premávky a jej bezpečnosťou, ako aj priamými či neprimými účastníkmi cestnej premávky
- Zelená príroda – cieľom je oboznamovať deti so starostlivosťou o prírodu a životné prostredie, triedenie odpadu, ochrana prírody a živočíchov, význam prírody pre život na zemi
- Literárno – jazyková výchova – predčitateľská gramotnosť – cieľom je pomocou rozprávok, kníh, bábkových divadiel, karnevalu, knižnice, IKT rozvíjať u detí komunikačné schopnosti, slovnú zásobu, využívanie spisovnej podoby jazyka, rôzne grafomotorické cvičenia, budovanie pozitívneho vzťahu ku knihám, maľované čítanie -spájanie vizuálneho učenia sa s auditívnym učením.
- Všetky deti sveta – multikultúrna výchova – cieľom je rozvíjať úctu a rešpekt k ľuďom bez ohľadu na ich kultúrnu, národnostnú a etnickú či jazykovú odlišnosť. Viesť deti k tolerancii a prijatiu druhého. Oboznámiť deti s rôznymi kultúrami a tradíciami. Rozvíjať empatické a prosociálne správanie, nesegregovať skupiny detí od ostatných dodržiavať dohovor o právach dieťaťa
- Anglický jazyk – cieľom je priblížiť a oboznámiť deti aj s iným jazykom, ako slovenským na elementárnej úrovni a tým viesť deti aj k prijatiu multikultúry.

Každý projekt sa plánuje s ohľadom na vek detí, aktuálne podmienky školy a prepojenie s výkonovými štandardmi. Po realizácii sa primerane vyhodnocuje jeho prínos pre deti a získané skúsenosti sa využívajú pri ďalšom plánovaní.

Spolupráce materskej školy  s inými inštitúciami:

- KULTURPARK – mestská knižnica a art film podujatia
- základné školy (Staničná, Požiarnicka, Gemerská)
- Hotelová Akadémia – Južná tr. 10, Košice
- Spaľovňa – Kokšov Bakša .- KOSIT
- Aréna Sršňov  - kurzy korčuľovania
- NOS – Aqua škola – kurzy plávania
Červený kríž (podľa ponuky)
RÚVZ – Košice -ponúkané besiedky pre deti v MŠ na rôzne témy
UNICEF – škola prijateľská deťom – aktivity podľa ponuky
Zbierky –Koľko lásky sa zmestí do krabice od topánok, útulok Haniská, UA – Čemerica – detský domov(podľa potreby)
- Spolupráca so školským  podporným tímom a s CPP
8.Stratégia digitálnej transformácie vzdelávania
Digitálna transformácia v materskej škole predstavuje cieľavedomé využívanie digitálnych technológií na podporu učenia, komunikácie a rozvoja detí primerane ich veku. 
Hlavné ciele stratégie:
1. Rozvoj digitálnej gramotnosti detí – oboznamujú sa s technológiami, učia sa používať digitálne pomôcky, rozvíjajú si logické myslenie, tvorivosť a komunikáciu
2. Podpora moderných metód –zážitkové učenie, interaktívne a multimediálne aktivity, učenie hrou
3. Profesijný rozvoj pedagógov – vzdelávanie pedagógov v digitálnych kompetenciách.
4. Spolupráca s rodičmi –digitálna komunikácia školy a rodiny, zdieľanie aktivít a pokrokov detí, online konzultácie a informácie
Materiálne zabezpečenie školy:
Škola disponuje na každej triede interaktívnou tabuľou, triedy sú vybavené tabletmi, používajú sa počítače, deti programujú aj s robotickou hračkou  včielkou  bee bot, ako aj digitálne knihy s interaktívnymi perami, CD prehrávače, mikrofóny, kvalitné internetové pripojenie.
Digitálne vzdelávanie detí :
Digitálne technológie sa používajú ako prostriedok, nie ako cieľ. Ich využitie musí mať jasný pedagogický účel a podporovať komunikáciu, tvorivosť, riešenie problémov, objavovanie alebo spoluprácu.
Škola disponuje interaktívnymi tabuľami, tabletmi, počítačmi, robotickou hračkou Bee-Bot, digitálnymi knihami s interaktívnymi perami, CD prehrávačmi, mikrofónmi a internetovým pripojením.
technológie sa používajú krátkodobo a primerane veku;
uprednostňuje sa aktívne tvorenie pred pasívnym sledovaním;
digitálne činnosti sa prepájajú s pohybom, komunikáciou a reálnou skúsenosťou;
učiteľka dohliada na bezpečnosť, ochranu osobných údajov a primeranosť obsahu;
deti sa primerane veku učia bezpečnému a zodpovednému správaniu v digitálnom prostredí.
Pedagógovia rieši počas využívania digitálnych prvkov bezpečnosť a etiku, ktorá je dôležitou súčasťou stratégie: ochrana osobných údajov, bezpečné používanie internetu, primeraný čas pri obrazovkách, rozvoj kritického myslenia
Stratégia digitálnej transformácie vzdelávania v materskej škole smeruje k vytváraniu moderného , bezpečného a tvorivého prostredia, v ktorom technológie podporujú prirodzený rozvoj dieťaťa.
Autoevalvácia a skvalitňovanie ŠkVP
Škola pravidelne vyhodnocuje, či ŠkVP zodpovedá potrebám detí a podmienkam školy. Autoevalvácia sa zameriava najmä na:
pokrok detí a výsledky pedagogickej diagnostiky;
mieru individualizácie a účinnosť podporných opatrení;
kvalitu vzdelávacích aktivít a spontánnej hry;
spätnú väzbu detí, rodičov a pedagogických zamestnancov;
účinnosť dlhodobých projektov;
využívanie digitálnych technológií;
spoluprácu s rodinou a odborníkmi.
Výsledky autoevalvácie sa využívajú pri plánovaní ďalšieho profesijného rozvoja, pri úprave pedagogických postupov a pri aktualizácii ŠkVP.

Záverečné ustanovenie
Školský vzdelávací program „Cestujeme za poznaním“ je otvoreným pedagogickým dokumentom. Jeho realizácia vychádza z aktuálnych potrieb detí, možností školy, odborného rozvoja pedagogických zamestnancov a platného kurikulárneho a legislatívneho rámca.
Základnou myšlienkou programu zostáva:

,,ŠKOLA SA PRISPOSOBUJE DIEŤAŤU, NIE DIEŤA ŠKOLE...“

